SKRIFTLIG FORESPØRGSEL E-0188/01

af Toine Manders (ELDR) til Kommissionen

(1. februar 2001)

Om: Børnearbejde i forbindelse med unge fodboldspillere

Vi har for nylig erfaret i pressen, at mange kendte europæiske fodboldklubber via mere eller mindre pålidelige fodboldmæglere uden for Europa har bundet en lang række ofte meget unge børn til sig i en lang periode for usædvanligt lave beløb. Ifølge artiklen tog også et stort antal af disse tusinder af unge hvert år til Europa for at spille fodbold. Mange af disse unge kommer med angiveligt falske europæiske pas, hvilket de klubber, som de skal spille for, undertiden har kendskab til (f.eks. Leonardo hos Feijenoord i Rotterdam), da de uden et sådant pas har ringe eller ingen mulighed for en arbejdstilladelse. Hvis disse unge mennesker får succes som fodboldspiller, får de en arbejdskontrakt, i modsat fald overlades de mere eller mindre til deres egen skæbne.

Det er mig bekendt, at de nationale fodboldforbund ikke har mulighed for eller beføjelse til at gribe ind.

1. Har Kommissionen kendskab til denne praksis?

2. Deler Kommissionen den opfattelse, at dette er i strid med den europæiske menneskerettighedskonvention og ILO-konventionen?

3. Deler Kommissionen den opfattelse, at dette er i strid med de europæiske konkurrenceregler og arbejdstagernes frie bevægelighed, idet rige klubber uden for Europa benytter sig af tydeligvis illegale eller uønskede metoder for dernæst at kunne forsyne sig på det interne marked med arbejdstagere, der i europæisk målestok er meget billige, mens klubber med civiliseret adfærd må hyre deres arbejdstagere på det dyre europæiske marked?

4. Har Kommissionen mulighed for at gribe ind over for ovennævnte metoder og i bekræftende fald hvordan? Er den rede til det?

Svar afgivet på Kommissionens vegne af Viviane Reding

(26. marts 2001)

Det ærede medlem rejser en række følsomme spørgsmål, som er blevet omtalt i den europæiske presse i de seneste måneder, herunder fodboldmægleres rolle og de juridiske rammer, de arbejder under, handelstransaktioner omkring unge spillere og falske pas.

For fodboldmæglernes vedkommende er der indledt en procedure på grundlag af konkurrencereglerne i Kommissionen. I denne sammenhæng har Den Internationale Fodboldsammenslutning (FIFA) givet udtryk for ønsket om at ændre erhvervets organisatoriske vilkår og opstille etiske normer. Denne procedure har givet mulighed for en ændring af FIFA's regler om fodboldmæglere, som trådte i kraft den 1. januar 2001. Visse medlemsstater har også valgt at lovgive om spørgsmålet for at skabe fastere rammer omkring fodboldmæglernes aktiviteter.

Kommissionen har for nylig haft lejlighed til at give udtryk for sine overvejelser om handelstransaktioner vedrørende unge spillere. Den gav således udtryk for sin betænkelighed i Helsingfors-rapporten om sport(1) og igen i forbindelse med Det Europæiske Forum om Sport, der blev afholdt i Lille den 26. og 27. oktober 2000, hvor en workshop beskæftigede sig med beskyttelsen af unge.

Problemerne omkring falske pas følger Kommissionen med stor opmærksomhed. Det skal dog bemærkes, at betingelserne for udstedelse af pas, konstateringen af udstedelse af falske pas og anvendelsen af sanktioner i forbindelse med falske pas henhører under medlemsstaternes kompetence.

Alle de spørgsmål, det ærede medlem omtaler, overvejes og drøftes. I formandskabets konklusioner fra Det Europæiske Råd i Nice i december 2000(2) hedder det således Det Europæiske Råd udtrykker betænkelighed med hensyn til handelstransaktioner, der udnytter unge sportsudøvere, herunder nye sportsudøvere fra tredjelande, hvis transaktionerne ikke overholder gældende arbejdsmarkedslovgivning, eller de truer de unge sportsudøveres sundhed og velbefindende. Det opfordrer sportsorganisationerne og medlemsstaterne til at undersøge sådanne former for praksis og til at overvåge dem og at overveje passende foranstaltninger, når det er relevant. I denne sammenhæng skal medlemsstaterne ligeledes sikre, at bestemmelserne i Rådets direktiv 94/33/EF af 22. juni 1994 om beskyttelse af unge på arbejdspladsen(3) overholdes.

(1) Kommissionens rapport til Det Europæiske Råd med henblik på at bibeholde de nuværende strukturer på sportsområdet og at bevare sportens samfundsmæssige funktion inden for Fællesskabets rammer Helsingfors-rapporten om sport KOM(1999) 644 endelig udg.

(2) Formandskabets konklusioner Det Europæiske Råd i Nice den 7., 8. og 9. december 2000. Bilag IV: Erklæring om de særlige forhold, der kendetegner sporten i Europa og dens sociale funktioner, og som der skal tages hensyn til ved gennemførelsen af de fælles politikker.

(3) EFT L 216 af 20.8.1994.